xml version="1.0" encoding="UTF-8"?


Επίσημη Εφημερίδα C 298/2019


| | | |
| --- | --- | --- |
| | | ISSN 1977-0901 |
| Επίσημη Εφημερίδα της Ευρωπαϊκής Ένωσης | | C 298 |
| European flag | | |
| Έκδοση στην ελληνική γλώσσα | Ανακοινώσεις και Πληροφορίες | 62ό έτος 3 Σεπτεμβρίου # 2019 |

---

| | | |
| --- | --- | --- |
| Περιεχόμενα | | Σελίδα |
| | IV   Πληροφορίες | |
| | ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ | |
| | Ευρωπαϊκό Κοινοβούλιο | |
| 2019/C 298/01 | [Συνεδρίαση ολομέλειας της 61ης COSAC — 23-25 Ιουνίου 2019, Βουκουρέστι — Συμβολή της 61ης COSAC](http://publications.europa.eu/resource/uriserv/OJ.C_.2019.298.01.0001.01.ELL.xhtml) | [1](#C_2019298EL.01000101.doc) |

---

| | |
| --- | --- |
| EL | |

---

IV Πληροφορίες

ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκό Κοινοβούλιο

| | | | |
| --- | --- | --- | --- |
| 3.9.2019 | EL | Επίσημη Εφημερίδα της Ευρωπαϊκής Ένωσης | C 298/1 |

---

ΣΥΝΕΔΡΙΑΣΗ ΟΛΟΜΕΛΕΙΑΣ ΤΗΣ 61ΗΣ COSAC —

23-25 Ιουνίου 2019, Βουκουρέστι —

Συμβολή της 61ης COSAC

(2019/C 298/01)

1.   Ευρωπαϊκές εκλογές

| | | |
| --- | --- | --- |
| | 1.1. | Η COSAC χαιρετίζει την επιτυχή έκβαση των ένατων ευρωπαϊκών εκλογών που διεξάχθηκαν από τις 23 έως τις 26 Μαΐου 2019. Η COSAC αναγνωρίζει τη συνολική συμμετοχή στις εκλογές, η οποία για πρώτη φορά σε 25 έτη ήταν υψηλότερη από 50 % σε ευρωπαϊκό επίπεδο. |

| | | |
| --- | --- | --- |
| | 1.2. | Η COSAC αναγνωρίζει επίσης ότι απαιτείται περαιτέρω συλλογική προσπάθεια για να έρθουν οι πολίτες πιο κοντά στη διαδικασία λήψης αποφάσεων της ΕΕ και να επιτευχθεί έτσι ακόμη μεγαλύτερη συμμετοχή στις μελλοντικές εκλογές. Για τον σκοπό αυτό, η COSAC προωθεί την εμβάθυνση των σχέσεων μεταξύ των εθνικών κοινοβουλίων και του νεοεκλεγέντος Ευρωπαϊκού Κοινοβουλίου, έτσι ώστε στο πλαίσιο της ευρωπαϊκής ατζέντας να λαμβάνονται σε μεγαλύτερο βαθμό υπόψη οι προσδοκίες των πολιτών της ΕΕ. |

2.   Συνοχή, μια κοινή ευρωπαϊκή αξία

| | | |
| --- | --- | --- |
| | 2.1. | Η COSAC αναγνωρίζει την πολιτική συνοχής ως σημαντικό πυλώνα του ευρωπαϊκού εγχειρήματος και αναγνωρίζει τα αποτελέσματά της όσον αφορά τις επενδύσεις, την οικονομική ανάπτυξη, τη δημιουργία θέσεων εργασίας και την κοινωνική και εδαφική σύγκλιση. Η COSAC θεωρεί ότι το πολυετές δημοσιονομικό πλαίσιο 2021-2027 θα πρέπει να αντικατοπτρίζει τη μακροπρόθεσμη αναπτυξιακή στρατηγική της ΕΕ. |

| | | |
| --- | --- | --- |
| | 2.2. | Η COSAC υπενθυμίζει ότι η πολιτική συνοχής αντιπροσωπεύει ουσιαστική ευρωπαϊκή προστιθέμενη αξία· αποτελεί έκφραση αλληλεγγύης, η οποία βασίζεται στις περιφέρειες, θέτει τον πολίτη στο επίκεντρο, τόσο ως πηγή έμπνευσης όσο και ως δικαιούχο της ευρωπαϊκής δράσης, και απαιτεί επαρκή και βιώσιμη χρηματοδότηση. |

| | | |
| --- | --- | --- |
| | 2.3. | Η COSAC ζητεί να καταβληθούν περαιτέρω προσπάθειες σε όλα τα επίπεδα, για να μειωθούν οι ανισότητες σε ολόκληρη την ΕΕ, συμπεριλαμβανομένων των εξόχως απόκεντρων περιφερειών, να διασφαλιστούν η κοινωνική ανάπτυξη και το υψηλό βιοτικό επίπεδο, να προαχθούν η συνδεσιμότητα και η ψηφιοποίηση, να τονωθούν η καινοτομία και η επιχειρηματικότητα, να ενισχυθεί η βιομηχανική στρατηγική και να εξασφαλιστεί ένα ασφαλέστερο και πιο οικολογικό περιβάλλον. |

3.   Προοπτικές για τις διεθνείς εμπορικές σχέσεις της Ευρωπαϊκής Ένωσης· μελλοντικές σχέσεις μεταξύ της Ευρωπαϊκής Ένωσης και του Ηνωμένου Βασιλείου στο πλαίσιο του Brexit

| | | |
| --- | --- | --- |
| | 3.1. | Η COSAC υπενθυμίζει ότι η ΕΕ είναι επί του παρόντος ο μεγαλύτερος εμπορικός εταίρος με περισσότερες από 80 χώρες ανά τον κόσμο και θεωρεί ότι το εμπόριο είναι απαραίτητο για την παραγωγή πλούτου εφόσον διεξάγεται με ανοικτό και δίκαιο τρόπο. |

| | | |
| --- | --- | --- |
| | 3.2. | Η COSAC υποστηρίζει τη μεταρρύθμιση του Παγκόσμιου Οργανισμού Εμπορίου όσον αφορά την αποτελεσματικότητα, τη διαφάνεια και την ανθεκτικότητα στις προκλήσεις του 21ου αιώνα· τάσσεται υπέρ της πολυμερούς προσέγγισης στις σχέσεις μεταξύ των κρατών, μεταξύ άλλων και στον τομέα του εμπορίου· καταγγέλλει τα μονομερή εμπορικά μέτρα, τα οποία έχουν αρνητικό αντίκτυπο στην οικονομική ανάπτυξη και στις σχέσεις εμπιστοσύνης μεταξύ των κρατών. |

| | | |
| --- | --- | --- |
| | 3.3. | Η COSAC χαιρετίζει τις προσπάθειες της ΕΕ για την αξιοποίηση νέων οικονομικών ευκαιριών και ενθαρρύνει την Ευρωπαϊκή Επιτροπή να αξιολογήσει, να επιδιώξει και να διαπραγματευτεί ελεύθερες εμπορικές σχέσεις με χώρες και περιοχές της Αφρικής, της Ασίας, της Βόρειας και Νότιας Αμερικής, καθώς και με την Αυστραλία και τη Νέα Ζηλανδία. |

| | | |
| --- | --- | --- |
| | 3.4. | Η COSAC τονίζει την ανάγκη για μια ισόρροπη εμπορική πολιτική της ΕΕ, η οποία θα λαμβάνει υπόψη όχι μόνο το άνοιγμα της ενιαίας αγοράς σε βασικούς διεθνείς εταίρους, αλλά και την ανάγκη θέσπισης κανόνων αμοιβαιότητας, ιδίως όσον αφορά την πρόσβαση στις δημόσιες συμβάσεις, διαφύλαξης των κοινωνικών και περιβαλλοντικών προτύπων της ΕΕ και διατήρησης της ανταγωνιστικότητας των ευρωπαϊκών εταιρειών σε όλους τους τομείς, συμπεριλαμβανομένου του γεωργικού. Η προστασία της ενιαίας αγοράς έχει ουσιαστική σημασία και απαιτεί την ανάπτυξη εργαλείων κατά των εισαγωγών από τρίτες χώρες που αποτελούν αντικείμενο ντάμπινγκ και που επιδοτούνται. |

| | | |
| --- | --- | --- |
| | 3.5. | Η COSAC ζητεί επίσης την προώθηση, τον σεβασμό και την προάσπιση των ευρωπαϊκών θεμελιωδών αξιών, όπως η δημοκρατία και το κράτος δικαίου, τα ανθρώπινα και τα κοινωνικά δικαιώματα, και, επιπλέον, των προτύπων για το περιβάλλον και τη δράση κατά της κλιματικής αλλαγής που προβλέπονται στη συμφωνία του Παρισιού για το κλίμα, των γεωγραφικών ενδείξεων, της υγείας, της ασφάλειας των τροφίμων ή της καλής μεταχείρισης των ζώων, κατά τη διαπραγμάτευση και εφαρμογή νέων εμπορικών συμφωνιών. Ειδικότερα, η COSAC τονίζει την ανάγκη καταπολέμησης της ξενοφοβίας, του ρατσισμού και του αντισημιτισμού. |

| | | |
| --- | --- | --- |
| | 3.6. | Η COSAC υπενθυμίζει ότι η αρμοδιότητα της Ευρωπαϊκής Επιτροπής για το εμπόριο παρέχει στην ΕΕ μια ιδιαίτερα ισχυρή διαπραγματευτική θέση έναντι τρίτων χωρών και ζητεί, ταυτόχρονα, ένα εμπορικό θεματολόγιο με λιγότερους αποκλεισμούς που να λαμβάνει υπόψη τις απόψεις που εκφράζουν τα κράτη μέλη και τα εθνικά τους κοινοβούλια. |

| | | |
| --- | --- | --- |
| | 3.7. | Η COSAC λαμβάνει υπό σημείωση το αποτέλεσμα των διαπραγματεύσεων μεταξύ της ΕΕ και της Ελβετίας για τη θεσμική συμφωνία πλαίσιο και, λαμβάνοντας υπόψη τη σημασία των διμερών σχέσεων, καλεί τα μέρη να υιοθετήσουν μια συναινετική προσέγγιση. |

| | | |
| --- | --- | --- |
| | 3.8. | Η COSAC τονίζει τη σημασία των διατλαντικών εμπορικών σχέσεων και την ανάγκη περαιτέρω βελτίωσής τους. Εν προκειμένω, η COSAC λαμβάνει υπό σημείωση την απόφαση του Συμβουλίου της ΕΕ, σύμφωνα με την οποία η ΕΕ θα πρέπει να διαπραγματεύεται συμφωνίες ελεύθερων συναλλαγών μόνο με τα συμβαλλόμενα μέρη της συμφωνίας του Παρισιού για το κλίμα και η οποία κηρύσσει παρωχημένες τις οδηγίες διαπραγμάτευσης για τη διατλαντική εταιρική σχέση εμπορίου και επενδύσεων (TTIP), αλλά εξουσιοδοτεί την Ευρωπαϊκή Επιτροπή να αρχίσει διαπραγματεύσεις με τις Ηνωμένες Πολιτείες για τη σύναψη συμφωνίας σχετικά με την κατάργηση των δασμών για τα βιομηχανικά προϊόντα. |

| | | |
| --- | --- | --- |
| | 3.9. | Η COSAC καταγγέλλει τη συστηματική πρακτική των μονομερών οικονομικών και εμπορικών κυρώσεων με εξωεδαφικές επιπτώσεις. Για τον λόγο αυτό, η COSAC υποστηρίζει τις προσπάθειες της ΕΕ για την αντιμετώπιση των επιπτώσεων των κυρώσεων αυτών, οι οποίες επηρεάζουν την ενότητα και τις αρμοδιότητές της. |

| | | |
| --- | --- | --- |
| | 3.10. | Εφόσον το Ηνωμένο Βασίλειο αποφασίσει να αποχωρήσει από την ΕΕ, η COSAC ζητεί προνομιακές εμπορικές σχέσεις μετά το Brexit, στο πλαίσιο της συμφωνίας αποχώρησης και μιας δήλωσης σχετικά με τις μελλοντικές σχέσεις Ηνωμένου Βασιλείου-ΕΕ, τονίζοντας παράλληλα την ανάγκη διατήρησης της ακεραιότητας της ενιαίας αγοράς, του αδιαχώριστου χαρακτήρα των τεσσάρων ελευθεριών και της εκπλήρωσης, από το Ηνωμένο Βασίλειο, των οικονομικών υποχρεώσεών του έναντι της ΕΕ. |

4.   Ο Ευρωπαϊκός Χώρος Εκπαίδευσης ως μοχλός για την αναμόρφωση και την ενίσχυση της Ενιαίας Αγοράς

| | | |
| --- | --- | --- |
| | 4.1. | Η COSAC υπενθυμίζει ότι όλα τα συστήματα εκπαίδευσης και κατάρτισης στην ΕΕ πρέπει να συμβαδίζουν με την τεχνολογική πρόοδο, να ανταποκρίνονται στις προσδοκίες της αγοράς εργασίας, διατηρώντας παράλληλα την εγγενή αξία μιας ολιστικής εκπαίδευσης, και να προετοιμάζουν τις νεότερες γενιές για τις μελλοντικές θέσεις εργασίας υψηλής ειδίκευσης και για την επιχειρηματικότητα με βάση την καινοτομία. Στην αυγή της Τέταρτης Βιομηχανικής Επανάστασης, η εκπαίδευση και η κατάρτιση είναι ουσιώδεις για την ενίσχυση της ευημερίας και της ανταγωνιστικότητας της ευρωπαϊκής οικονομίας και για τη μετατροπή της ενιαίας αγοράς σε έναν χώρο όπου οι πλέον καινοτόμες επιχειρήσεις θα συναντούν το εργατικό δυναμικό με τα καλύτερα προσόντα. |

| | | |
| --- | --- | --- |
| | 4.2. | Δεδομένου του νομικού πλαισίου των Συνθηκών, η COSAC αναγνωρίζει τις εθνικές και περιφερειακές αρμοδιότητες στους τομείς της εκπαίδευσης και της κατάρτισης, και συνιστά την ενίσχυση του συντονισμού μεταξύ της ΕΕ, των κρατών μελών της και όλων των σχετικών ομόσπονδων οντοτήτων, προκειμένου να οικοδομηθεί ένα ανοικτό σε όλους, ευέλικτο, ολοκληρωμένο και υψηλής ποιότητας εκπαιδευτικό περιβάλλον, σύμφωνα με τις απαιτήσεις της ψηφιακής εποχής και τις νέες τεχνολογίες. |

| | | |
| --- | --- | --- |
| | 4.3. | Η COSAC θεωρεί ότι ένα υψηλό και συγκρίσιμο επίπεδο εκπαίδευσης και ψηφιακών δεξιοτήτων, σε ολόκληρη την ΕΕ, καθώς και ένα κοινό πλαίσιο για τη διευκόλυνση της αναγνώρισης των ψηφιακών πιστοποιήσεων, έχουν θεμελιώδη σημασία για την ενίσχυση και την εμβάθυνση της ενιαίας αγοράς. |

| | | |
| --- | --- | --- |
| | 4.4. | Αν και χαιρετίζει τις προσπάθειες που έχουν καταβληθεί για τη δημιουργία ενός Ευρωπαϊκού Χώρου Εκπαίδευσης έως το 2025, η COSAC καλεί την Ευρωπαϊκή Επιτροπή να δώσει νέα ώθηση στο πλαίσιο της δια βίου μάθησης, ιδίως με την προώθηση των επικοινωνιών και την υποστήριξη των σχεδίων δράσης των ευρωπαϊκών οργανισμών, και τονίζει την ανάγκη χρηματοδότησης της έρευνας στον παιδαγωγικό τομέα. |

| | | |
| --- | --- | --- |
| | 4.5. | Αν και σέβεται την ευθύνη των κρατών μελών να διαμορφώνουν τα αντίστοιχα εκπαιδευτικά τους συστήματα, η COSAC ζητεί την ανάληψη δράσης για την υποστήριξη της επαγγελματικής κατάρτισης, της κινητικότητας, της απασχόλησης των νέων και της επιχειρηματικότητας των νέων, ιδίως με την αντιμετώπιση των προκλήσεων που ενέχει η μετάβαση από το σχολείο στην εργασία, με την ανάπτυξη του προγράμματος Erasmus για τους μαθητευόμενους και με την προσαρμογή των συστημάτων κατάρτισης και εκπαίδευσης στην ψηφιακή εποχή και την εμφάνιση της τεχνητής νοημοσύνης. |

| | | |
| --- | --- | --- |
| | 4.6. | Η COSAC τάσσεται υπέρ της εκπαίδευσης στους τομείς STEM (επιστήμη, τεχνολογία, μηχανική και μαθηματικά), για μεγαλύτερη συμμετοχή του επιχειρηματικού τομέα στην ψηφιακή εκπαίδευση, σε όλα τα επίπεδα, και για την προώθηση των συμπράξεων δημόσιου και ιδιωτικού τομέα στους τομείς υψηλής τεχνολογίας της εκπαίδευσης, όπως οι αεροπορικές και διαστημικές επιστήμες και οι κβαντικοί ηλεκτρονικοί υπολογιστές. |

| | | |
| --- | --- | --- |
| | 4.7. | Η COSAC καλεί τα εθνικά και περιφερειακά κοινοβούλια να εντοπίσουν και να ανταλλάξουν βέλτιστες πρακτικές για την ανάπτυξη ευέλικτων, ανοικτών σε όλους και υψηλής ποιότητας συστημάτων εκπαίδευσης και κατάρτισης και να προσαρμόσουν τον Ευρωπαϊκό Χώρο Εκπαίδευσης στις ψηφιακές και τεχνολογικές εξελίξεις, ιδίως με βάση το ευρωπαϊκό πανεπιστημιακό πρόγραμμα, το οποίο ενθαρρύνει την ανάπτυξη δικτύων πανεπιστημίων από τη βάση προς την κορυφή σε ολόκληρη την ΕΕ. |

| | | |
| --- | --- | --- |
| | 4.8. | Η COSAC καλεί τα εθνικά και περιφερειακά κοινοβούλια να παρακολουθούν τις συζητήσεις της ΕΕ για την εκπαίδευση, την κατάρτιση και τον πολιτισμό και να ενθαρρύνουν τις αντίστοιχες κυβερνήσεις τους να διατηρήσουν τα θέματα αυτά ψηλά στην ημερήσια διάταξη. |

5.   Οικονομία με βάση την καινοτομία, την τεχνολογική πρόοδο και τον κοινωνικό αντίκτυπο· ο ρόλος των κοινοβουλίων στην προώθηση της νέας οικονομίας της ΕΕ

| | | |
| --- | --- | --- |
| | 5.1. | Η COSAC τονίζει την ανάγκη να διασφαλιστεί νομοθεσία που θα είναι σε θέση να παρακολουθεί και να προωθεί τις καινοτομίες καθ' όλη τη διάρκεια της ψηφιακής και τεχνολογικής εποχής, με βάση τον διαφανή πολιτικό διάλογο και τις οικονομικές, κοινωνικές, νομικές και δεοντολογικές αξιολογήσεις. |

| | | |
| --- | --- | --- |
| | 5.2. | Η COSAC θεωρεί ότι η τεχνολογική πρόοδος και η τεχνητή νοημοσύνη έχουν ζωτική σημασία για την ενιαία αγορά, δεδομένου ότι παρέχουν σημαντικό πλεονέκτημα στην ευρωπαϊκή οικονομία στο πλαίσιο του παγκόσμιου ανταγωνισμού και, ως εκ τούτου, απαιτούν κοινή και εναρμονισμένη νομοθετική προσέγγιση, σύμφωνα με την αρχή της επικουρικότητας. |

| | | |
| --- | --- | --- |
| | 5.3. | Η COSAC καλεί την Ευρωπαϊκή Επιτροπή να αντιμετωπίσει την τεχνολογική πρόοδο και, ειδικότερα, την τεχνητή νοημοσύνη ως κορυφαίες προτεραιότητες κατά τη διάρκεια της επόμενης θητείας της, να ενθαρρύνει, να διενεργήσει και να επιταχύνει όλες τις αναγκαίες διαβουλεύσεις σε αυτούς τους τομείς και να υποβάλει κατάλληλες προτάσεις που να αποτρέπουν τυχόν κενά μεταξύ των νέων τεχνολογιών και του νομοθετικού πλαισίου. |

| | | |
| --- | --- | --- |
| | 5.4. | Η COSAC θεωρεί ότι η τεχνολογική πρόοδος και, ειδικότερα, η τεχνητή νοημοσύνη θα πρέπει να λειτουργούν υπέρ και όχι εναντίον των ανθρώπων· θα πρέπει να εξασφαλιστεί η εκμάθησή τους, να είναι οικονομικά προσιτές και αξιόπιστες και η χρήση τους θα πρέπει να είναι συνετή, συνεκτική και διαφανής, σε πλαίσιο πλήρους συμμόρφωσης με τα ατομικά και συλλογικά δικαιώματα και τις υποχρεώσεις. |

| | | |
| --- | --- | --- |
| | 5.5. | Δεδομένου ότι η τεχνολογική πρόοδος και, ειδικότερα, η τεχνητή νοημοσύνη συνεπάγονται τόσο κινδύνους όσο και ευκαιρίες, η COSAC υπενθυμίζει την ανάγκη να εξασφαλιστεί ότι θα ανταποκρίνονται πλήρως στις ανάγκες των πολιτών και ζητεί να ληφθούν ολοκληρωμένα μέτρα για να μετριαστούν οι επιπτώσεις τους στην αγορά εργασίας και για να μειωθεί ο παρεμβατικός τους χαρακτήρας. Ιδιαίτερη προσοχή θα πρέπει να δοθεί στα δικαιώματα των χρηστών, των καταναλωτών και των εργαζομένων, στις εισφορές κοινωνικής ασφάλισης, καθώς και στα νέα επαγγελματικά προσόντα και τις νέες βιομηχανικές στρατηγικές. |

| | | |
| --- | --- | --- |
| | 5.6. | Η COSAC θεωρεί ότι οι έλεγχοι επικουρικότητας και αναλογικότητας είναι επίσης σημαντικοί για τη ρύθμιση των νέων τεχνολογιών, και καλεί τα κοινοβούλια και την Ευρωπαϊκή Επιτροπή να ενθαρρύνουν και να διασφαλίσουν τη δίκαιη χρηματοδότηση των αλυσίδων αξίας σε ολόκληρη την ΕΕ, να προωθήσουν τον κοινωνικό και πολιτικό διάλογο και να ενισχύσουν την εμπιστοσύνη στις νέες τεχνολογίες. |

6.   Επικουρικότητα και αναλογικότητα

| | | |
| --- | --- | --- |
| | 6.1. | Η COSAC επαναβεβαιώνει το έντονο ενδιαφέρον της για την περαιτέρω ανάπτυξη των μηχανισμών ελέγχου της επικουρικότητας και της αναλογικότητας και εκφράζει την επιθυμία τα θεσμικά όργανα της ΕΕ να συνεχίσουν να βελτιώνουν την εφαρμογή των δύο αυτών αρχών, δεδομένου ότι παρέχουν αυξημένη δημοκρατική νομιμότητα στις δράσεις τους. |

| | | |
| --- | --- | --- |
| | 6.2. | Η COSAC καλεί τα κοινοβούλια να αξιοποιήσουν πλήρως τις δυνατότητες των διαδικασιών ελέγχου της επικουρικότητας και της αναλογικότητας, σύμφωνα με τις Συνθήκες, και να υποστηρίξουν τη βελτίωση του πολιτικού διαλόγου με τα ευρωπαϊκά θεσμικά όργανα, ενισχύοντας έτσι τη διαφάνεια της χάραξης πολιτικής της ΕΕ και φέρνοντας τους πολίτες πιο κοντά στην ΕΕ. Στο πλαίσιο αυτό, η COSAC εκφράζει την επιθυμία οι νέοι πρόεδροι της Ευρωπαϊκής Επιτροπής και του Ευρωπαϊκού Συμβουλίου να αναγάγουν τη δημοκρατική λογοδοσία και τη διαφάνεια της διαδικασίας λήψης αποφάσεων της ΕΕ βασική αξία του σημαντικού τους έργου. |

| | | |
| --- | --- | --- |
| | 6.3. | Η COSAC καλεί την Ευρωπαϊκή Επιτροπή, το Ευρωπαϊκό Κοινοβούλιο και το Συμβούλιο της ΕΕ να καταλήξουν σύντομα σε συμφωνία για την εξαίρεση των Χριστουγέννων, του Νέου Έτους και των διακοπών του Πάσχα από την περίοδο των οκτώ εβδομάδων για την υποβολή αιτιολογημένης γνώμης. |

| | | |
| --- | --- | --- |
| | 6.4. | Η COSAC χαιρετίζει την ανακοίνωση της Ευρωπαϊκής Επιτροπής με τίτλο «Οι αρχές της επικουρικότητας και της αναλογικότητας: ενίσχυση του ρόλου τους στη χάραξη πολιτικής της ΕΕ», και ιδίως τα μέτρα που αφορούν την κοινή αντίληψη για την επικουρικότητα και την αναλογικότητα, καθώς και την αύξηση της συμμετοχής των τοπικών και περιφερειακών αρχών στη διαδικασία χάραξης πολιτικής της ΕΕ. Η COSAC επικροτεί επίσης το γεγονός ότι το θέμα συζητήθηκε στη Διάσκεψη για την επικουρικότητα που πραγματοποιήθηκε στο Bregenz, στις 15-16 Νοεμβρίου 2018, κατά τη διάρκεια της αυστριακής Προεδρίας του Συμβουλίου της ΕΕ. Η COSAC επαναλαμβάνει ότι είναι σημαντικό να κληθούν τα εθνικά κοινοβούλια και το Ευρωπαϊκό Κοινοβούλιο να συμμετάσχουν ενεργά σε συζητήσεις σχετικά με τον τρόπο με τον οποίο μπορεί να ενισχυθεί ο ρόλος των αρχών της επικουρικότητας και της αναλογικότητας στη διαδικασία χάραξης πολιτικής της ΕΕ. |

| | | |
| --- | --- | --- |
| | 6.5. | Η COSAC ζητεί να υιοθετηθεί φιλόδοξη προσέγγιση για την ενίσχυση του ρόλου των εθνικών κοινοβουλίων στη διαδικασία χάραξης πολιτικής της ΕΕ, κατά τη διάρκεια του νέου θεσμικού κύκλου. |

---